Valvira

Valvira eli Sosiaali- ja terveysalan lupa- ja valvontavirasto () oli sosiaali- ja terveysministeriön hallinnonalan keskusvirasto. Se valvoi sosiaali- ja terveydenhuollon, varhaiskasvatuksen, alkoholielinkeinon sekä ympäristöterveydenhuollon toiminnan asianmukaisuutta. Valviran toimipisteet sijaitsivat Helsingissä ja Rovaniemellä.

Valvira oli sosiaali- ja terveydenhuollon valtakunnallinen lupaviranomainen.

Virasto syntyi 1. tammikuuta 2009, kun Terveydenhuollon oikeusturvakeskus (TEO) ja Sosiaali- ja terveydenhuollon tuotevalvontakeskus (STTV) yhdistyivät.

Sosiaali- ja terveysalan lupa- ja valvontavirasto Valviran toiminta päättyi vuoden 2025 lopussa. Kaikki Valviran tehtävät siirtyivät uuteen valtakunnalliseen Lupa- ja valvontavirastoon, joka aloitti toimintansa 1.1.2026. 

Organisaatio

Ylijohtaja, johto ja viestintä
Terveys, oikeudet ja tuoteturvallisuus -osasto

Ryhmät
Ammattioikeudet 1
Ammattioikeudet 2
Alkoholielinkeino
Terveyden edistäminen
Terveydensuojelu

Sosiaali- ja terveydenhuolto-osasto

Ryhmät
Luvat
Palveluiden valvonta 1
Palveluiden valvonta 2
Ammattihenkilövalvonta 1
Ammattihenkilövalvonta 2

Hallinto-osasto

Ryhmät
Talous
Henkilöstö
Tietohallinto

Toiminta

 Valvonta 

 Terveys- ja sosiaalitoimi sekä varhaiskasvatus 
Valvira valvoi terveydenhuollon ammattihenkilöiden ja toimintayksiköiden sekä talousvesi- ja allasvesihygieenisten osaamistestaajien toiminnan asianmukaisuutta. Terveydenhuollon toiminnan asianmukaisuutta arvioidessaan Valvira kuuli terveydenhuollon asiantuntijoita mutta ei potilaita tai heitä edustavia järjestöjä. Valviran yhteydessä toimi lisäksi Valtakunnallinen lääketieteellinen tutkimuseettinen toimikunta (TUKIJA).

Valvira valvoi myös sosiaalihuollon ja varhaiskasvatuksen ammattihenkilöiden ja toimintayksiköiden toiminnan asianmukaisuutta. 

 Alkoholi- ja tupakka-ala 
Valvira valvoi alkoholijuomien valmistajien, tukkumyyjien ja käyttöluvanhaltijoiden toiminnan asianmukaisuutta ja vastasi alkoholin tuotevalvonnasta ja alkoholin mainonnan ja myynninedistämisen valvonnasta. Lisäksi Valvira valvoi tupakkatuotteiden pakkausmerkintöjä ja niiden sisältämiä haitta-aineita sekä tupakkalain mukaisen mainontakiellon noudattamista.

 Lupien myöntäminen 
Valvira myönsi sosiaali- ja terveydenhuollon hallinnonalan lupia ja ohjasi aluehallintovirastoja, jotta koko maassa olisi yhdenmukaiset lupa-, ohjaus- ja valvontakäytännöt. Valvira teki yhteistyötä aluehallintovirastojen kanssa muun muassa laatimalla yhteisiä valvontaohjelmia, joissa myös tarkemmin määriteltiin aluehallintovirastojen ja Valviran välinen työnjako. Valviran hoiti alla olevan listauksen mukaisia lupa-asioita:

Ammattioikeudet

 sosiaali- ja terveydenhuollon ammattihenkilöiden laillistus, nimikesuojaus ja määräaikaiset luvat
 lupa toimia talous- ja allasveden hygieniatestaajana

Elinkeinon harjoittaminen

 alkoholin valmistus-, maahantuonti-, tukkumyynti- ja käyttöluvat
 valtakunnalliset luvat yksityisen terveydenhuollon toiminnanharjoittajille
 valtakunnalliset luvat yksityisen sosiaalihuollon toiminnanharjoittajille

Terveys ja tutkimus

 raskaudenkeskeyttämis- ja steriloimisluvat (eräissä tapauksissa)
 hedelmöityshoitolain mukaiset luvat
Adoptiot

 Adoptiolupia myöntävä adoptiolautakunta toimii Valviran yhteydessä.

 Toimijoiden, kuntien ja aluehallintovirastojen ohjaaminen 
Valvira ohjasi toimijoita, kuntia ja aluehallintovirastoja sosiaali- ja terveydenhuoltoon liittyvissä tehtävissä. Tavoitteena oli, että ohjaus-, lupa ja valvontakäytännöt olivat mahdollisimman yhdenmukaisia koko maassa.

Valvira ja aluehallintovirastot hoitivat valvontaa yhdessä laatimiensa sosiaali- ja terveydenhuoltoa sekä alkoholihallintoa käsittelevien valvontaohjelmien mukaisesti. Ruokavirasto, Turvallisuus- ja kemikaalivirasto (Tukes) ja Valvira laativat yhdessä valtakunnallisen terveydensuojelun valvontaohjelman.

Lähteet

Aiheesta muualla
 Valviran verkkosivut

Luokka:Suomen tutkimuslaitokset
Luokka:Suomen valtion virastot
Luokka:Suomen sosiaali- ja terveysministeriö
Luokka:Markkinavalvontaviranomaiset